Jelgavā, 2025. gada 27. februārī, (prot. Nr.\_\_, \_\_p.)

**JELGAVAS VALSTSPILSĒTAS PAŠVALDĪBAS 2025. GADA 27. FEBRUĀRA**

**SAISTOŠIE NOTEIKUMI NR.\_\_\_\_\_**

**“JELGAVAS VALSTSPILSĒTAS PAŠVALDĪBAS LĪDZDALĪBAS BUDŽETA NOLIKUMS”**

*Izdoti saskaņā ar*

*Pašvaldību likuma 61. pantu*

1. **Vispārīgie jautājumi**
2. Saistošie noteikumi (turpmāk – nolikums) nosaka kārtību, kādā tiek organizēts Jelgavas valstspilsētas pašvaldības (turpmāk – Pašvaldība) līdzdalības budžeta projektu (turpmāk – projekts) atlases konkurss (turpmāk – konkurss), piešķirts Pašvaldības finansējums projektu īstenošanai un organizēta projektu īstenošana.
3. Līdzdalības budžeta plānošanas vienība (teritorija) ir visa Pašvaldības administratīvā teritorija.
4. Konkursa mērķi ir:
	1. veicināt Pašvaldības administratīvās teritorijas iedzīvotāju iesaisti un līdzdalību lēmumu pieņemšanā par nepieciešamajiem pilsētvides uzlabojumiem un citām sabiedrībai aktuālām iniciatīvām, attīstot kvalitatīvu dzīves vidi Jelgavas valstspilsētā;
	2. aktivizēt jaunu, radošu sabiedrības sadarbības formu attīstību Jelgavas valstspilsētā, sekmējot sabiedrības saliedēšanos;
	3. Pašvaldībai iegūt atgriezenisko saiti par nepieciešamajiem pilsētvides uzlabojumiem, kas ir svarīgi Pašvaldības iedzīvotājiem kvalitatīvas dzīves vides attīstībai Jelgavas valstspilsētā.
5. Konkursam iesniegtos projektu pieteikumus vērtē ar Pašvaldības domes lēmumu izveidota konkursa komisija (turpmāk – Komisija).
6. **Finansējuma piešķiršanas nosacījumi**
7. Kopējais piešķiramo līdzekļu apjoms projektu īstenošanai katru gadu tiek paredzēts Pašvaldības gadskārtējā budžetā, atbilstoši Pašvaldību likuma 59. panta otrajai daļai un likuma “Par valsts budžetu 2025.gadam un budžeta ietvaru 2025., 2026. un 2027. gadam” 19.pantu.
8. Viena projekta īstenošanai piešķir ne vairāk kā 40 000 *euro*, ieskaitot visus ar projekta īstenošanu saistītos nodokļu maksājumus, projekta būvniecības ieceres dokumentācijas izstrādes, autoruzraudzības un būvuzraudzības izmaksas (ja attiecināms).
9. Finansējumu piešķir iedzīvotāju ierosinātiem projektiem, kuri atbilst nolikumā noteiktajiem kritērijiem un, kuri iedzīvotāju balsojuma rezultātā saņēmuši visaugstāko novērtējumu un vienlaikus iekļaujas šim mērķim apstiprinātā budžeta ietvaros.
10. Finansējuma piešķiršanai tiek virzīts projekts, kas atbilst šādiem kritērijiem:
	1. projekta īstenošanas rezultātā tiks uzlabota Pašvaldības teritorijas infrastruktūra vai veidota kvalitatīva dzīves vide, organizējot izglītības, kultūras, sporta, veselības veicināšanas, sabiedrības saliedēšanas pasākumus pašvaldības autonomo funkciju vai brīvprātīgo iniciatīvu īstenošanai;
	2. projektā plānotās darbības atbilst teritorijas plānojumam un pilsētbūvnieciskajai situācijai (ja attiecināms);
	3. projekta rezultāts būs plaši pieejams iedzīvotājiem;
	4. projekts paredz ieguldījumu Pašvaldībai piederošā īpašumā, savukārt citai publiskai personai vai privātpersonai piederošā īpašumā – gadījumā, kad ir saņemts attiecīgā īpašnieka saskaņojums (ja attiecināms);
	5. projektā paredzētie ieguldījumi ir ekonomiski pamatoti, tostarp izvērtējot investīciju uzturēšanu un ilgtspēju;
	6. projektā plānotās darbības nav plānots finansēt no citiem ārējiem finanšu avotiem;
	7. projektam nav komerciāls, reliģisks vai politisks raksturs.
11. **Konkursa izsludināšana, projekta pieteikuma dokumenti un iesniegšanas kārtība**
12. Paziņojums par konkursa izsludināšanu tiek publicēts Pašvaldības oficiālajā tīmekļvietnē [www.jelgava.lv](http://www.jelgava.lv) (turpmāk – Tīmekļvietne), Pašvaldības oficiālajos sociālo tīklu kontos, informatīvajā izdevumā “Jelgavas Vēstnesis”, norādot:
	1. konkrētajā kalendārajā gadā plānotā līdzdalības budžeta kopējo finanšu apjomu;
	2. projektu pieteikumu iesniegšanas veidu – projekta pieteikums iesniedzams valsts vienotā ģeotelpiskās informācijas portāla GeoLatvija.lv sadaļā “Līdzdalības budžets” (turpmāk - Līdzdalības budžeta informācijas sistēma);
	3. projektu pieteikumu iesniegšanas termiņu - projekta pieteikums iesniedzams 60 dienu laikā no paziņojuma par konkursa izsludināšanu publicēšanas dienas Tīmekļvietnē.
13. Projekta pieteikumu dalībai konkursā var iesniegt fiziska persona, kura sasniegusi 16 gadu vecumu, vai biedrība vai nodibinājums, kurā nav Pašvaldības dalības (turpmāk – Iesniedzējs).
14. Projekta pieteikumu veido šādi dokumenti:
	1. aizpildīta projekta pieteikuma veidlapa Līdzdalības budžeta informācijas sistēmā;
	2. projekta plānoto izmaksu tāme;
	3. dokuments, kas apliecina projekta pieteikuma Iesniedzēja pilnvarotās personas tiesības rīkoties Iesniedzēja vārdā, ja projekta pieteikumu iesniegusi Iesniedzēja pilnvarotā persona (ja attiecināms);
	4. projekta idejas skice (norādāmi projekta būtisko elementu izmēri (m) un to izvietojums uz zemesgabala robežu plāna vai izdrukas no tīmekļvietnes www.topografija.lv, www.kadastrs.lv vai www.geolatvija.lv) (ja attiecināms);
	5. vismaz viena vizualizācija, kurā uzskatāmi attēlots plānotais projekta īstenošanas rezultāts;
	6. citas publiskas personas vai privātpersonas saskaņojums, ja projekta ideja paredz ieguldījumus citas publiskas personas vai privātpersonas īpašumā (ja attiecināms).
15. Pirms projekta pieteikuma iesniegšanas Iesniedzējs var saņemt Pašvaldībā šādu informāciju:
	1. par attiecīgā zemesgabala atļauto izmantošanas veidu;
	2. izdruku no Pašvaldības Ģeotelpiskās informācijas sistēmas par attiecīgā zemesgabala ģeotelpiskajiem datiem;
	3. konsultācijas par projekta pieteikuma veidlapas aizpildīšanu Līdzdalības budžeta informācijas sistēmā;
	4. noskaidrot citus ar konkursu saistītus jautājumus.
16. Pašvaldības kontakti saziņai par konkursu: e-pasts: attistiba@jelgava.lv, tālr.: 63005583.
17. Projekta pieteikumu iesniedz Līdzdalības budžeta informācijas sistēmā.
18. Iesniedzējs ir tiesīgs labot un atsaukt iesniegto projekta pieteikumu līdz projektu pieteikumu iesniegšanas termiņa beigām.
19. Visas izmaksas, kas saistītas ar projekta pieteikuma sagatavošanu un iesniegšanu, sedz Iesniedzējs.
20. **Projektu pieteikumu izvērtēšanas kārtība un lēmuma pieņemšana**
21. Komisija projektu pieteikumus izvērtē divās kārtās, ne ilgāk kā 60 dienu laikā no projektu pieteikumu iesniegšanas termiņa beigām.
22. Jebkurā no kārtām Komisija var lūgt papildu informāciju no projekta Iesniedzēja. Iesniedzējam jāsniedz nepieciešamā informācija Komisijai 5 dienu laikā no pieprasījuma saņemšanas dienas.
23. Projektu vērtēšanas pirmajā kārtā Komisija vērtē projektu pieteikumu atbilstību nolikuma 6., 8., 10. un 11. punkta noteiktajiem nosacījumiem.
24. Ja projekta pieteikums neatbilst nolikuma 19. punktā minētajiem nosacījumiem, Komisija lemj par projekta pieteikuma noraidīšanu.
25. Projektu vērtēšanas otrajā kārtā Komisija izvērtē projektu īstenošanas iespējamību, ievērojot nolikuma 6. punktā noteikto viena projekta īstenošanai piešķiramā finansējuma apmēru. Projektus, kuru īstenošana atzīta par iespējamu un to īstenošanai nepieciešamais finansējuma apmērs nepārsniedz nolikuma 6. punktā viena projekta īstenošanai piešķiramo finansējuma apmēru, Komisija nodod balsošanai iedzīvotājiem. Pārējos projektus Komisija noraida.
26. Paziņojums par balsošanu tiek publicēts Tīmekļvietnē, Pašvaldības oficiālajos sociālo tīklu kontos, informatīvajā izdevumā “Jelgavas Vēstnesis”, norādot, ka balsot par projektiem var Līdzdalības budžeta informācijas sistēmā un balsošanas termiņu - 30 dienas no paziņojuma par balsošanu publicēšanas dienas Tīmekļvietnē.
27. Komisija var izbeigt konkursu bez rezultātiem, ja:
	1. nav iesniegts neviens projekta pieteikums;
	2. visi iesniegtie projektu pieteikumi tiek noraidīti konkursa pirmajā vai otrajā kārtā.
28. Balsot par projektiem var Līdzdalības budžeta informācijas sistēmā Pašvaldības administratīvajā teritorijā deklarēta fiziskā persona, kura sasniegusi 16 gadu vecumu. Viena persona par katru projektu var balsot vienu reizi.
29. Noslēdzoties konkursa balsojuma termiņam, Komisija, pamatojoties uz balsojuma rezultātiem Līdzdalības budžeta informācijas sistēmā, nosaka projektus, kuri ir saņēmuši vislielāko balsu skaitu un iekļaujas konkursam piešķirtā finansējuma ietvaros, un pieņem lēmumu par finansējuma piešķiršanu projektu īstenošanai. Pārējos projektus Komisija noraida.
30. Paziņojums par konkursa rezultātiem, norādot projekta nosaukumu, īstenošanas vietu, Iesniedzēju, projekta īstenošanai piešķirtā finansējuma apjomu, par projektu saņemto iedzīvotāju balsu skaitu un Komisijas sēdes protokols tiek publicēts Pašvaldības Tīmekļvietnē, oficiālajos sociālo tīklu kontos, informatīvajā izdevumā “Jelgavas Vēstnesis”.
31. **Projektu īstenošana**
32. Projektu īstenošanu uzsāk triju mēnešu laikā pēc konkursa rezultātu paziņošanas un īsteno divu gadu laikā.
33. Ja pēc iepirkuma rezultātiem projekta īstenošanai nepieciešamais finansējums pārsniedz nolikumā noteikto vienam projektam plānoto finansējumu, Dome var lemt par papildus finansējuma piešķiršanu projekta īstenošanai gadījumos, ja kārtējā gada ietvaros ir pieejams neizmantots finanšu līdzekļu apjoms projektu īstenošanai.
34. Projektu īstenošanu uzrauga Pašvaldības iestādes “Centrālā pārvalde” Attīstības un pilsētplānošanas departaments.

Domes priekšsēdētājs A.Rāviņš